苏轼
叶涛致远见和二诗复次其韵（涛颠倒元韵。）
平生无一女，谁复叹耳耳。
滞留生此儿，足慰周南史。
那知非真实，造物聊戏尔。
烦恼初无根，恩爱为种子。
烦公为假说，反复相指似。
欲除苦海浪，先干爱河水。
弃置一寸鳞，悠然笑侯喜。
为公写余习，瓶罍一时耻。
闻公少已悟，拄杖久倚床。
笑我老而痴，负鼓欲求亡。
庶几东门子，柱史安敢望。
嗜毒戏猛兽，虑患先不详。
囊破蛇已走，尚未省啮伤。
妙哉两篇诗，洗我千结肠。
黠蚕不作茧，未老辄自僵。
永谢汤火厄，泠然超无方。